Yera francés d’orixe polacu y en realidá llamábase Raymond Kopascewski pero, claro, con ese apellíu nun había quien lu pudiere llamar, asina qu’abreviólu y quedó namás en «Kopa». Llegó al Real Madrid a finales de los años 50, depués d’un pasu trunfal pol Stade de Reims onde yá dexó clara la so categoría. Yera mui piquiñín d’estatura, sobre too pa xugar de delanteru centru, puestu que, naquella dómina, solíen ocupar los grandonos rematadores de cabeza. Pero él suplíalo con una velocidá endiañada y un regate curtiu que dexaba a los defenses tiraos pel suelu. Eso, amestao a una gran intelixencia a la hora de ver el xuegu, fízolu llegar mui xoven a lo más alto de la so carrera.
#000003
Pese a que’l puestu nel que meyor se desendolcaba yera’l de delanteru centru, nel Real Madrid desplazáronlu al d’estremu derechu, porque nel centru taba l’indiscutible Di Stefano al que naide podía arrempuña-y el sitiu. Na esquina, Kopa nun rendía tanto como d’ariete, anque coles sos fintes y centros medíos complementaba mui bien aquella delantera. La prueba fue que, un par d’años depués, xugó nel so verdaderu puestu cola seleición francesa nel mundial de Suecia, y fue proclamáu meyor xugador del mundial. La delantera de Francia, Wiesneski-Fontaine-Kopa-Piantoni y Vincent, marcó 15 goles en 4 partidos y namás pudo parala aquella maraviosa seleición brasileña de Garrincha, Didí, Vavá, Pelé, etc. Francia quedó tercera, máxima goleadora del tornéu, Just Fontaine record goleador entovía non superáu con 13 tantos y, Raymond Kopa meyor xugador del campeonatu. Llueu volvió al Real Madrid, y ellí otra vuelta a dexa-y el sitiu a la «saeta rubia», don Alfredo.
#000004
En fin, lleo la noticia de la muerte del «napoleón del fútbol», como lu llamaba la prensa cursi, y viénenme munchos recuerdos d’aquella época. Vamos zarrar el grifu amestando namás que morrió un gran futbolista y, según dicen los que lu trataron, una gran persona. Que la tierra y seya leve.
#000006
Nací en 1944, o seya, un añu enantes que los Americanos tiraren la bomba atómica sobre Hiroshima, colo que darréu pescancié a qué clas de mundu llegare.
Medré como un neñu normal, nada facía presaxar qu’un día pudiere algamar a tener un Blog como ésti. Pero, pese a esi gran trunfu, tengo de confesar que la mio verdadera vocación foi siempre la de ser futbolista. Non un futbolista cualquiera, sinón delanteru centru del Sporting. Por ello, el mio gran suañu cumplíu foi xugar un partíu n’El Molinón y poder marcar ellí dos goles. Entovía suaño con ello.
#000008